b"\n_START_ARTICLE_\nUrsa Mare\n_START_SECTION_\nConfigura\xc8\x9bia constela\xc8\x9biei\n_START_PARAGRAPH_\nConstela\xc8\x9bia circumpolar\xc4\x83 Ursa Mare este format\xc4\x83 din \xc8\x99apte stele mai str\xc4\x83lucitoare, de m\xc4\x83rimea (magnitudinea) stelar\xc4\x83 de aproximativ doi (Alkaid: 1,85; Mizar: 2,20; Alioth: 1,75; Megrez: 3,30; Phad: 2,40; Merak: 2,30 \xc8\x99i Dubhe: 2,00), a\xc8\x99ezate \xc3\xaen form\xc4\x83 de car. Mizar, a doua stea din coad\xc4\x83, renumit\xc4\x83 ca stea dubl\xc4\x83, este vizibil\xc4\x83 cu ochii liberi. Satelitul ei Alcor, de m\xc4\x83rimea stelar\xc4\x83 cinci, formeaz\xc4\x83 o pereche fizic\xc4\x83 cu steaua Mizar \xc8\x99i se afl\xc4\x83 la o distan\xc8\x9b\xc4\x83 unghiular\xc4\x83 de 12' de aceasta. Mizar este at\xc3\xa2t stea dubl\xc4\x83 vizual\xc4\x83 cu instrumente astronomice mai apropiate (14\xe2\x80\x9d), c\xc3\xa2t \xc8\x99i  stea dubl\xc4\x83 spectroscopic\xc4\x83. Numele popular al acestei constela\xc8\x9bii este \xe2\x80\x9eCarul Mare\xe2\x80\x9d.\n_START_SECTION_\nPrincipii de recunoa\xc8\x99tere\n_START_PARAGRAPH_\nUrsa Mare este poate cea mai cunoscut\xc4\x83 constela\xc8\x9bie; cele \xc8\x99apte stele principale ale asterismului, ce alc\xc4\x83tuiesc oi\xc8\x99tea \xc8\x99i fa\xc8\x9ba Carului Mare, au aproximativ aceea\xc8\x99i str\xc4\x83lucire._NEWLINE_ _NEWLINE_Deoarece este u\xc8\x99or de recunoscut, pe baza ei este dat\xc4\x83 frecvent o metod\xc4\x83 de g\xc4\x83sire a Stelei Polare: se prelunge\xc8\x99te linia trasat\xc4\x83 imaginar pornind de la \xce\xb2 Ursae Majoris (Merak) prin \xce\xb1 Ursae Majoris (Dubhe), cele dou\xc4\x83 stele care formeaz\xc4\x83 spatele Carului Mare, caracteristic Ursei Mari, cu \xe2\x80\x9ede cinci ori distan\xc8\x9ba dintre stelele \xce\xb1 \xc8\x99i \xce\xb2 Ursae Majoris.\xe2\x80\x9d Locul astfel g\xc4\x83sit este foarte aproape de Polaris (Steaua Polar\xc4\x83).\n_START_SECTION_\nDetalii\n_START_PARAGRAPH_\nConstela\xc8\x9bia circumpolar\xc4\x83 nordic\xc4\x83 Ursa Mare este una dintre cele mai vechi \xc8\x99i mai recunoscute constela\xc8\x9bii. Men\xc8\x9bionat\xc4\x83 de Ptolemeu ca una dintre cele 48 de constela\xc8\x9bii originale, aceasta a jucat un rol important \xc3\xaen toate culturile \xc8\x99i civiliza\xc8\x9biile, fiind amintit\xc4\x83 \xc8\x99i \xc3\xaen literatur\xc4\x83, precum lucr\xc4\x83rile lui Homer, Spenser, Shakespeare \xc8\x99i Tennyson. Ursa Mare a fost figurat\xc4\x83 de c\xc4\x83tre Vincent van Gogh \xc8\x99i a fost men\xc8\x9bionat\xc4\x83 \xc3\xaen Biblie. _NEWLINE_Asterismul s\xc4\x83u primar este format din 7 p\xc3\xa2n\xc4\x83 la 20 de stele \xc8\x99i con\xc8\x9bine 93 de stele clasificate Bayer/Flamsteed. Acoper\xc4\x83 o zon\xc4\x83 mare a cerului de 1280 de grade p\xc4\x83trate, fiind a treia constela\xc8\x9bie ca m\xc4\x83rime. Ursa Mare se \xc3\xaenvecineaz\xc4\x83 cu constela\xc8\x9biile Draco, Camelopardalis, Lynx, Leo Minor, Leo, Coma Berenices, Canes Venatici \xc8\x99i Bootes. Ea este vizibil\xc4\x83 tuturor observatorilor situa\xc8\x9bi \xc3\xaentre latitudinile de +90 \xc8\x99i -30 de grade \xc8\x99i cel mai bine poate fi urm\xc4\x83rit\xc4\x83 la culmina\xc8\x9bie, \xc3\xaen luna aprilie.\n_START_SECTION_\nUrsa Mare \xc3\xaen Iliada\n_START_PARAGRAPH_\nConstela\xc8\x9bia Ursa Mare este citat\xc4\x83 \xc3\xaen c\xc3\xa2ntul XVIII (475) din Iliada, \xc3\xaen celebra descriere a scutului lui Ahile, f\xc4\x83urit de \xc3\xaensu\xc8\x99i Hefaistos: _NEWLINE_\xe2\x80\x9eClo\xc8\x99ca cu puii, Hiadele \xc8\x99i Orionul / Cel luminos, ba \xc8\x99i Ursul, ce-i zice \xc8\x99i Carul cel mare, [...]\xe2\x80\x9d\n_START_SECTION_\nUr\xc8\x99i\n_START_PARAGRAPH_\nConform mitologiei grece\xc8\x99ti, Zeus a dorit c\xc3\xa2ndva o femeie numit\xc4\x83 Callisto. De \xc3\xaen\xc8\x9beles, so\xc8\x9bia sa Hera a devenit geloas\xc4\x83 \xc8\x99i a transformat-o pe Callisto \xc3\xaentr-o ursoaic\xc4\x83. \xc3\x8entre timp, fiul lui Callisto, Arcas, aproape a lovit-o accidental pe mama sa, \xc3\xaen timp ce v\xc3\xa2na. Pentru a evita tragedia, Zeus i-a transformat pe am\xc3\xa2ndoi \xc3\xaen stele \xc8\x99i i-a plasat pe cer. Povestea greceasc\xc4\x83 nu este o excep\xc8\x9bie, \xc3\xaen sensul identific\xc4\x83rii acestei constela\xc8\x9bii ca fiind reprezentarea unui urs. Alte culturi, incluz\xc3\xa2nd cea a triburilor indienilor americani, cultura evreiasc\xc4\x83 \xc8\x99i multe altele, au asemenea reprezent\xc4\x83ri.\n_START_SECTION_\nCarul\n_START_PARAGRAPH_\nIndiferent dac\xc4\x83 se poate vedea reprezentarea unui urs \xc3\xaen stelele Ursei Mari, cele \xc8\x99apte stele mai str\xc4\x83lucitoare ale constela\xc8\x9biei formeaz\xc4\x83 bine-cunoscutul asterism \xe2\x80\x9eCarul Mare\xe2\x80\x9d (cum este numit \xc3\xaen Rom\xc3\xa2nia, \xc3\xaen SUA \xc8\x99i \xc3\xaen multe alte zone) sau \xe2\x80\x9ePlugul\xe2\x80\x9d (cum este numit \xc3\xaen Anglia \xc8\x99i Irlanda). _NEWLINE_Alt\xc4\x83 variant\xc4\x83 \xc3\xaen mitologia greac\xc4\x83 sugereaz\xc4\x83 c\xc4\x83 fiul Demetrei cu Iasion, Filomenos, a fost primul care a inventat plugul. Ca r\xc4\x83splat\xc4\x83, Demetra l-a urcat pe cer ca Boarul \xc8\x99i Ursa Mare reprezint\xc4\x83 plugul s\xc4\x83u cu boi.\n_START_SECTION_\nAsterismul Carul Mare\n_START_PARAGRAPH_\nDe fapt, dac\xc4\x83 ar fi s\xc4\x83 lu\xc4\x83m constela\xc8\x9bia din punct de vedere astronomic, Ursa Mare este o constela\xc8\x9bie cu forma unui patruped, ce \xc3\xaenglobeaz\xc4\x83 \xc8\x99i asterismul Carul Mare. De multe ori, lumea confund\xc4\x83 Carul Mare cu Ursa Mare, de\xc8\x99i Carul Mare apar\xc8\x9bine Ursei Mari, \xc8\x99i nu este acela\xc8\x99i lucru. Cele \xc8\x99apte stele care formeaz\xc4\x83 Carul Mare sunt urm\xc4\x83toarele, pornind din spatele carului p\xc3\xa2n\xc4\x83 la oi\xc8\x99te: Dubhe, Merak, Phecda, Megrez, Alioth, Mizar, Alkaid. _NEWLINE_O alt\xc4\x83 denumire a Ursei Marei este Ursul Mare.\n_START_SECTION_\nAlcor \xc8\x99i Mizar\n_START_PARAGRAPH_\nCarul Mare con\xc8\x9bine fenomenul optic de stea dubl\xc4\x83; steaua \xc3\xaen cauz\xc4\x83 se nume\xc8\x99te Alcor \xc8\x99i Mizar."